62020CO0264_INF
Uznesenie Súdneho dvora (deviata komora) zo 14. januára 2021 – Airhelp
(vec C‑264/20)
„Návrh na začatie prejudiciálneho konania – Článok 99 Rokovacieho poriadku Súdneho dvora – Letecká doprava – Nariadenie (ES) č. 261/2004 – Článok 5 ods. 3 – Právo na náhradu v prípade zrušenia alebo veľkého meškania letu – Pojem ‚mimoriadne okolnosti‘ – Neočakávané nedostatky, ktoré sa týkajú bezpečnosti letu – Kolízia s cudzím predmetom – Poškodenie lietadla presunom iného lietadla – Pojem ‚primerané opatrenia‘ na nápravu mimoriadnej okolnosti alebo následkov takejto okolnosti – Presmerovanie“
1.
Doprava – Letecká doprava – Nariadenie č. 261/2004 – Náhrady a pomoc cestujúcim – Zrušenie alebo veľké meškanie letu – Oslobodenie od povinnosti náhrady – Podmienka – Mimoriadne okolnosti – Pojem – Poškodenie lietadla presunom iného lietadla – Začlenenie
(nariadenie Európskeho parlamentu a Rady č. 261/2004, odôvodnenia 14 a 15 a článok 5 ods. 3 a článok 7)
(pozri body 19 – 26, bod 1 výroku)
2.
Doprava – Letecká doprava – Nariadenie č. 261/2004 – Náhrady a pomoc cestujúcim – Zrušenie alebo veľké meškanie letu – Oslobodenie od povinnosti náhrady – Podmienka – Mimoriadne okolnosti – Primerané opatrenia prijaté leteckým dopravcom na zabránenie zrušenia alebo veľkého meškania – Presmerovanie cestujúceho – Podmienky – Posúdenie vnútroštátnym súdom
(nariadenie Európskeho parlamentu a Rady č. 261/2004, odôvodnenia 1, 12 až 15 a článok 5 ods. 1 a 3 a článok 7)
(pozri body 28 – 33, bod 2 výroku)
Výrok
1.
Článok 5 ods. 3 nariadenia Európskeho parlamentu a Rady (ES) č. 261/2004 z 11. februára 2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov a ktorým sa zrušuje nariadenie (EHS) č. 295/91, sa má vykladať v tom zmysle, že kolízia medzi výškovým kormidlom stojaceho lietadla a koncovým krídlom lietadla inej leteckej spoločnosti, ktorá bola spôsobená pohybom posledného uvedeného lietadla, patrí pod pojem „mimoriadne okolnosti“ v zmysle tohto ustanovenia.
2.
Článok 5 ods. 1 písm. c) nariadenia č. 261/2004 sa má vykladať v tom zmysle, že v prípade zrušenia pôvodne plánovaného letu z dôvodu mimoriadnej okolnosti to, že letecký dopravca vykoná presmerovanie cestujúceho na let, ktorý ho dopraví do cieľového miesta nasledujúci deň po pôvodne plánovanom dni, predstavuje „primerané opatrenie“, ktoré oslobodzuje tohto dopravcu od povinnosti poskytnúť náhradu podľa článku 5 ods. 1 písm. c) a článku 7 ods. 1 tohto nariadenia, pokiaľ neexistovala nijaká iná možnosť priameho alebo nepriameho presmerovania na let prevádzkovaný ním samotným alebo akýmkoľvek iným leteckým dopravcom, ktorý by priletel s menším meškaním než nasledujúci let dotknutého leteckého dopravcu, okrem prípadu, že dotknutý letecký prepravca preukáže, že vykonanie takéhoto presmerovania by predstavovalo pre tohto dopravcu neprimeranú stratu vzhľadom na kapacity jeho podniku v rozhodnom čase, čo prináleží posúdiť vnútroštátnemu súdu.